
 13.10.2015
 BG
 Официален вестник на Европейския съюз
 L 266/14
 РЕГЛАМЕНТ ЗА ИЗПЪЛНЕНИЕ (ЕС) 2015/1831 НА КОМИСИЯТА
 от 7 октомври 2015 година
 за определяне на правила за прилагане на Регламент (ЕС) No 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1144/2014 на Европейския парламент и на Съвета от 22 октомври 2014 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) No 3/2008 на Съвета (1), и по-специално член 4, параграф 3, член 13, параграф 2, втора алинея, член 14, параграф 1, втора алинея и член 25 от него,
 като има предвид, че:
 (1)
 С Регламент (ЕС) No 1144/2014 бе отменен Регламент (ЕО) No 3/2008 на Съвета (2) и бяха определени нови правила относно мерките за информиране и насърчаване, свързани със селскостопанските продукти и прилагани на вътрешния пазар и в трети държави. С него също така се предоставят правомощия на Комисията да приема делегирани актове и актове за изпълнение в тази връзка. С цел да се гарантира, че новата правна рамка функционира гладко и се прилага по еднакъв начин, някои правила трябва да бъдат приети посредством такива актове. Тези актове следва да заменят Регламент (ЕО) No 501/2008 на Комисията (3), който се отменя с Делегиран регламент (ЕС) 2015/1829 на Комисията (4).
 (2)
 Мерките за информиране и насърчаване следва да не са насочени към произхода. Въпреки това, по силата на член 4, параграф 2 от Регламент (ЕС) No 1144/2014 е възможно произходът на продуктите да се обозначава при определени условия. Следва да се определят правила, чрез които да се гарантира по-специално, че обозначаването на произхода не подкопава главното послание, което Съюзът влага в дадена програма.
 (3)
 С цел да се избегне всякакъв риск от объркване на целевата аудитория, що се отнася до разликата между обща кампания, при която се упоменава произходът, и кампания, при която се упоменават конкретни продукти със защитено географско указание, регистрирани съгласно схемите за качество на Съюза, упоменаването на произхода следва да е ограничено само до националния произход. При все това, като се има предвид списъкът на допустимите схеми, съдържащ се в член 5, параграф 4 от Регламент (ЕС) No 1144/2014, за тези конкретни схеми следва да е възможно произходът да се укаже по начин, различен от указването на националния произход. Освен това следва да е възможно да се обозначи наднационален произход, като например скандинавски, алпийски или средиземноморски, тъй като тези обозначения са общоизвестни в цяла Европа.
 (4)
 Мерките за информиране и насърчаване следва да не са насочени към търговски марки. Въпреки това, по силата на член 4, параграф 1 от Регламент (ЕС) No 1144/2014 е възможно търговските марки на продуктите да се обозначават при определени операции и при определени условия. Изобразяването на търговски марки следва да е ограничено до демонстрации и дегустации — дейности, специално насочени към увеличаване